P6_TA(2005)0206

Raudteetranspordi sektori liikuvate töötajate töötingimusi käsitlev kokkulepe

Euroopa Parlamendi resolutsioon ettepaneku kohta võtta vastu nõukogu direktiiv, millega käsitletakse Euroopa Raudteede Ühenduse (CER) ja Euroopa Transporditöötajate Föderatsiooni (ETF) vahelist kokkulepet piiriüleseid koostalitlusteenuseid osutavate liikuvate töötajate töötingimuste teatavate aspektide osas (KOM(2005)0032)

Euroopa Parlament,

- võttes arvesse komisjoni ettepanekut (KOM(2005)0032);

- võttes arvesse Euroopa Liidu põhiõiguste hartat [1];

- võttes arvesse Euroopa Parlamendi ja nõukogu 4. novembri 2003. aasta direktiivi 2003/88/EÜ tööaja korralduse teatavate aspektide kohta [2];

- võttes arvesse Euroopa Transporditöötajate Föderatsiooni (ETF) ja Euroopa Raudteede Ühenduse (CER) vahel sõlmitud kokkulepet piiriüleseid koostalitlusteenuseid osutavate liikuvate töötajate töötingimuste teatavate aspektide osas;

- võttes arvesse asjaolu, et kokkulepe sisaldas ühist taotlust komisjonile rakendada kokkulepet nõukogu otsusega komisjoni ettepaneku põhjal kooskõlas EÜ asutamislepingu artikli 139 lõikega 2;

- võttes arvesse kodukorra artikli 78 lõiget 3,

A. arvestades, et Euroopa Liidu põhiõiguste harta artikkel 31 näeb ette kõikide töötajate õiguse töötingimustele, mis on tema tervise, ohutuse ja väärikuse kohased, maksimaalse tööaja piirangule ning iganädalastele ja -päevastele puhkeaegadele ja iga-aastasele tasulisele puhkusele;

B. arvestades, et asutamislepingu artikli 139 lõike 1 alusel on sotsiaalpartneritele ühenduse tasandil võimalus, kui nad seda soovivad, astuda dialoogi, mis võib tuua kaasa lepingusuhted, kaasa arvatud kokkulepete sõlmimine;

C. arvestades, et asutamislepingu artikli 139 lõige 2 näeb ette võimaluse ühenduse tasandil sõlmitud kokkulepete rakendamiseks allakirjutanute ühisel taotlusel nõukogu otsusega komisjoni ettepaneku põhjal,

1. tervitab asjaolu, et ehkki asutamislepingu artikli 139 lõige 2 ei näe sotsiaalpartnerite komisjonile tehtud taotluste puhul ette konsulteerimist Euroopa Parlamendiga, on komisjon saatnud oma ettepaneku edasi Euroopa Parlamendile ning on palunud temalt oma arvamuse edastamist nõukogule ja komisjonile;

2. toetab sotsiaalpartnerite sõlmitud kokkulepet piiriüleseid koostalitlusteenuseid osutavate liikuvate töötajate töötingimuste teatavate aspektide kohta; on arvamusel, et see loob hea tasakaalu vajaduse vahel parandada töötingimusi ning seega kaitsta liikuvate töötajate tervist ja ohutust ning vajaduse vahel edendada piiriülest raudteeliiklust Euroopa Liidu sees;

3. on nõus, et kokkulepe tuleb esitada nõukogule; kutsub seetõttu nõukogu üles komisjoni ettepanekut nõukogu direktiivi kohta vastu võtma, et rakendada sotsiaalpartnerite sõlmitud kokkulepet;

4. märgib, et raudteetranspordi sektorit käsitleb direktiiv 2003/88/EÜ; märgib, et muud ühenduse instrumendid võivad sisaldada veelgi spetsiifilisemaid nõudeid teatud ametite või ametitegevuste tööaja korralduse osas (direktiivi 2003/88/EÜ artikkel 14) ning et lisaks võib teatud tingimustel teha erandeid raudteetranspordi alal töötavatele isikutele (direktiivi 2003/88/EÜ artikli 17 lõike 3 punkt e);

5. märgib, et kokkulepe paneb paika spetsiifilised sätted liikuvale personalile piiriülestes koostalitlusteenustes, nt maksimaalsed sõiduajad, ja kehtestab põhimõtte igapäevaste ja -nädalaste puhkeaegade või töövaheaegade osas, mis on pikemad kui direktiivis 2003/88/EÜ toodud miinimumnõuded, nähes samal ajal ette direktiivist suurema paindlikkuse, et võtta vastavalt arvesse raudteesektori kitsendusi; on seepärast arvamusel, et kokkulepe on direktiiviga täielikult kooskõlas;

6. tervitab asjaolu, et sotsiaalpartnerite sõlmitud kokkulepe ja komisjoni ettepanek nõukogu direktiivi kohta näevad ette ainult miinimumnõuded, jättes liikmesriikidele ja/või sotsiaalpartneritele vabaduse säilitada või viia raudteetranspordi valdkonna töötajate jaoks sisse veelgi soodsamad sätted;

7. rõhutab sotsiaalpartnerite äärmiselt tähtsat rolli töötajate tervise- ja ohutustingimuste parandamisel; toetab täielikult sotsiaalpartnerite vastavat kaasamist sotsiaaldialoogi läbirääkimistesse ja kokkuleppe sõlmimist töötingimuste osas;

8. soovitab ettepaneku vastu võtta;

9. teeb presidendile ülesandeks edastada käesolev resolutsioon nõukogule, komisjonile ja asjaomastele sotsiaalpartneritele.

[1] EÜT C 364, 18.12.2000, lk 1.

[2] ELT L 299, 18.11.2003, lk 9.

--------------------------------------------------